ଭୁବନେଶ୍ୱର(ଓଡ଼ିଶା ରିପୋର୍ଟର): ଦୀର୍ଘଦିନ ଧରି ପଦୋନ୍ନତି ନପାଇ ରହିଥିବା ସରକାରୀ କର୍ମଚାରୀଙ୍କ ଆପତ୍ତି ଓ ଅଭିଯୋଗର ଶୁଣାଣି ପାଇଁ ଚଳିତମାସରେ ୩ଦିନ ପାଇଁ ପ୍ରମୋସନ ଅଦାଲତ ଅନୁଷ୍ଠିତ ହେବ। ଜାନୁୟାରୀ ୨୮,୨୯ ଓ ୩୧ତାରିଖରେ ରାଜଧାନୀ ଭୁବନେଶ୍ୱରର ବିଭିନ୍ନ ସରକାରୀ କୋଠାରେ ଏହି ଅଦାଲତ ବସିବ। ମୁଖ୍ୟ ସଚିବ ପାହ୍ୟାର ୬ଜଣ ବରିଷ୍ଠ ଆଇଏଏସ୍ ଏହି ଅଦାଲତରେ ଶୁଣାଣି କରିବେ। ପ୍ରଥମ ପର୍ଯ୍ୟାୟରେ ୨୨୭୩ଟି ମାମଲାକୁ ଶୁଣାଣି ନିମନ୍ତେ ଗ୍ରହଣ କରାଯାଇଥିବାବେଳେ ଆସନ୍ତା ଫେବୃୟାରୀ ୨୭ରୁ ୩ଦିନ ପାଇଁ ପୁଣିଥରେ ପ୍ରମୋସନ ଅଦାଲତ ବସିବ ବୋଲି ସୂଚନା ମିଳିଛି।
ଆଜି ଅନୁଷ୍ଠିତ ପ୍ରସ୍ତୁତି ବୈଠକରେ ନିଆଯାଇଥିବା ନିଷ୍ପତ୍ତି ଅନୁସାରେ ୨୦୧୯ ଡିସେମ୍ବର ୩୧ତାରିଖ ସୁଦ୍ଧା ପଦୋନ୍ନତି ଯୋଗ୍ୟ କର୍ମଚାରୀମାନେ ଯଦି ସ୍ୱାଭାବିକ ପଦୋନ୍ନତିରୁ ବଞ୍ôଚତ ହୋଇଥିବେ ସେମାନେ ଏହି ପ୍ରମୋସନ ଅଦାଲତର ଦ୍ୱାରସ୍ଥ ହୋଇପାରିବେ। ଜାନୁୟାରୀ ୨୩ତାରିଖ ଶେଷ ଦିନସୁଦ୍ଧା ମୋଟ ୮୯୦୯ଟି ଆବେଦନ ମିଳିଛି। ତେବେ ଅଧିକ ଆବେଦନକୁ ଦୃଷ୍ଟିରେ ରଖି ପ୍ରଥମ ପର୍ଯ୍ୟାୟରେ ୨୨୭୩ଟି ଆବେଦନର ଶୁଣାଣି ପାଇଁ ସ୍ଥିର ହୋଇଛି। ଆବେଦନ କରିଥିବା ପ୍ରତ୍ୟେକ କର୍ମଚାରୀଙ୍କ ନିକଟକୁ ଇ-ମେଲ୍ ଯୋଗେ ପ୍ରାପ୍ତି ସ୍ୱୀକାର ପତ୍ର ପଠାଇବାକୁ ମଧ୍ୟ ମୁଖ୍ୟ ସଚିବ ଅସିତ୍ କୁମାର ତ୍ରିପାଠୀ ନିର୍ଦ୍ଦେଶ ଦେଇଛନ୍ତି।
